**Dejiny štátu na území Slovenska**

(letný semester AR 2022/2023)

**ONLINE výučba CEZ MS TEAMS: (doc. Švecová)**

**v zmysle rozvrhu hodín**

**25.02.2023 (sobota) 8.45 – 12.30**

**Prezenčná výučba: (Dr. Lanczová)**

**v zmysle rozvrhu hodín**

**29. 04. 2023 (sobota) 8.45 – 12.30**

**Všetky prednášky, množstvo študijných materiálov je/postupne bude uložené v Moodle**

**PRIHLASOVACIE ÚDAJE NA ONLINE VÝUČBU V MS TEAMS – externé štúdium**

**Tím:** **DPUS/ DSUS Externé Štúdium**

**Kód tímu: p0p1ym6**

Môžete zúčastniť aj online prednášok pre denné štúdium (podrobnosti o dátume konania + prihlasovací kód na prednášky v dennom štúdiu nájdete na konci dokumentu – *harmonogram prednášok*).

**ZOZNAM ŠTUDIJNEJ LITERATÚRY (slúži na doplnkové štúdium, priorita sú prednášky a materiály v Moodle):**

**Mosný, Peter - Laclavíková, Miriam : Dejiny štátu a práva na území Slovenska I. : (od najstarších čias do roku 1848).** Bratislava: Wolters Kluwer, s.r.o., 2015. 134 s. - ISBN 978-80-8168-326-8.

**Mosný, Peter - Laclavíková, Miriam : Dejiny štátu a práva na území Slovenska II.: (1848 - 1948). 2. doplnené vydanie.** Bratislava: Wolters Kluwer, s.r.o. 2019. 180 s. - ISBN 978-80-571-0103-1.

**Adriana Švecová – Tomáš Gábriš: Dejiny štátu, správy a súdnictva na Slovensku.** Plzeň: Aleš Čeněk, 2009. - 256 s. – ISBN 978-80-738-0161-8

**Miriam Laclavíková - Adriana Švecová : Praktikum k dejinám štátu a práva na Slovensku : (od najstarších čias do roku 1848). 1. zväzok.; 2. prepracované a doplnené vydanie.** Trnava : Typi Universitatis Tyrnaviensis, spoločné pracovisko Trnavskej univerzity a Vedy, vydavateľstva Slovenskej akadémie vied, 2020. - 234 s. - ISBN 978-80-568-0334-9.

**Miriam Laclavíková - Adriana Švecová : Praktikum k dejinám štátu a práva na Slovensku : (1848 - 1948). 2. zväzok.** Trnava : Typi Universitatis Tyrnaviensis, spoločné pracovisko Trnavskej univerzity a Vedy, vydavateľstva Slovenskej akadémie vied, 2016. - 347 s. - ISBN 978-80-568-0008-9.

**Miriam Laclavíková - Adriana Švecová : Praktikum k dejinám štátu a práva na Slovensku : (1948 - 1989). 3. zväzok.** Trnava : Typi Universitatis Tyrnaviensis, spoločné pracovisko Trnavskej univerzity a Vedy, vydavateľstva Slovenskej akadémie vied, 2019. - 333 s. - ISBN 978-80-568-0359-2.

**PODMIENKY HODNOTENIA PREDMETU:**

Účasť na prednáškach je povinná a potrebná k zvládnutiu preberaných tém.

**HODNOTENIE PREDMETU:**

**Skúška prebehne ústnou formou** (termíny na skúšky v letnom semestri budú zverejnené k 13.04.2023, skúškové obdobie začína 13. 05. 2023).

**PREDNÁŠKY PRE DENNÉ ŠTÚDIUM:**

**PONDELOK 8.45 – 10.15 cez MS Teams**

**Tím: Prednášky z DPUS / DSUS pre denné štúdium**

**Kód tímu: bwv7568**

**HARMONOGRAM PREDNÁŠOK PRE DENNÉ ŠTÚDIUM:**

**1. prednáška: Koncept štátu a štátnosti. Kontinuity a diskontinuity štátu (periodizácie štátoprávneho vývoja). Politická moc a suverén vo feudálnom, občianskom a totalitnom štáte.** (doc. Laclavíková)

**Sylabus**

a.) Periodizácia vývoja štátu. Predštátne obdobie.

b.) Charakteristika jednotlivých typov štátu v historickom vývoji – feudálny, občiansky a totalitný štát

c.) Právna kontinuita (pojem, druhy, vzťah k revolúcii). Právna diskontinuita.

d.) Problematika právnej kontinuity/diskontinuity v československých právnych dejinách 20. storočia

**Otázky:**

1. Vymedzte základné periodizácie vývoja štátu na našom území. Pokúste sa charakterizovať predštátne obdobie (predštátne útvary) na našom území a odlíšte toto obdobie a predštátne útvary od štátoprávneho vývoja.
2. Priblížte bližšie periodizáciu vývoja štátu na našom území v 20. storočí – stručne sa vyjadrite k jednotlivým formám štátnosti a ich základným znakom.
3. Charakterizujte základné znaky feudálneho štátu. Priblížte ich v rámci vývoja feudálnej formy štátnosti na našom území.
4. Charakterizujte základné znaky občianskeho/buržoázneho štátu. Priblížte ich v rámci vývoja tejto formy štátnosti na našom území.
5. Charakterizujte základné znaky totalitného štátu. Priblížte ich v rámci vývoja ľudovodemokratickej a socialistickej formy štátnosti na našom území.
6. Priblížte otázku právnej kontinuity/diskontinuity v československých právnych dejinách 20. storočia – vymedzte základné medzníky a problémy.

**2. prednáška: Ústavný vývoj do roku 1848. Systém súdnictva.** (doc. Švecová)

**Sylabus**

a.) Patrimoniálna monarchia a jej charakteristika. Dvorská a miestna správa štátu na Veľkej Morave a v ranom Uhorskom kráľovstve.

b.) Zlatá bula Ondreja II. a jej renovácie – základ uhorskej nepísanej ústavy a stredoveké ústavné doktríny ako súčasť nepísanej uhorskej ústavy

c.) Stavovská monarchia z hľadiska štátoprávneho – postavenie panovníka a štátnych úradov. Vznik a vývoj snemu ako kľúčového štátneho orgánu.

d.) Zmeny v systéme verejnej a miestnej štátnej správy, t.j. správa stolíc a miest v stredoveku a novoveku

e.) Absolutizmus ako forma vlády v rámci habsburskej monarchie a jej špecifiká voči Uhorsku. Osvietenský absolutizmus. Premena štátneho aparátu a formulácia novej ústavnej doktríny

f.) Vznik uhorského súdneho systému a jeho vývoj do roku 1526

**Otázky:**

1. Vymedzte znaky patrimoniálneho štátu (monarchie), ktorý sa rozvíjal na Slovensku v rámci dejín Veľkej Moravy a ranostredovekej uhorskej monarchie.
2. Charakterizujte ranofeudálny (patrimoniálny) štát z hľadiska správy (systém štátnych orgánov ústrednej a miestnej správy na Veľkej Morave a v Uhorsku do 13. storočia).
3. Charakterizujte stavovskú monarchiu z hľadiska štátoprávneho – postavenie panovníka a uhorského snemu.
4. Charakterizujte z ústavného pohľadu Zlatú bulu Ondreja II. a jej renovácie – základ uhorskej stavovskej ústavy a stredoveké štátoprávne teórie (doktríny).
5. Charakterizujte premenu štátu po roku 1526 a jej vyjadrenie v systéme štátnych orgánov a ústavnej doktríne.
6. Popíšte v krátkosti reformy osvietenských panovníkov Márie Terézie a Jozefa II. a postavenie panovníka v absolutizme 16. až 1. polovici 19. storočia.
7. Charakterizujte všeobecne súdny systém od vzniku Veľkej Moravy do roku 1526.
8. Charakterizujte súdny systém v období novoveku do roku 1848. Aké zmeny v súdnictve priniesla vláda Karola III. (VI.) počiatkom 18. storočia?

**3. prednáška: Právo (slovenského) národa na sebaurčenie – vzťah štátu a národa na území Slovenska.** (doc. Švecová)

**Sylabus**

a.) Národnoštátne požiadavky Slovákov v rokoch 1840–1918.

b.) Idea slovenskej štátnosti počas 1. sv. vojny.

c.) Snahy o autonómiu Slovenska.

d.) Idea čechoslovakizmu ako faktický príklad negácie práva na sebaurčenie a národnú samostatnosť Slovákov pri jej realizácii.

**Otázky:**

1. Charakterizujte požiadavky Slovákov v rokoch 1840 až 1848 (vrátane pôsobenia I. SNR).
2. Vysvetlite význam a obsah Memoranda národa slovenského z roku 1861.
3. Aké dokumenty štátoprávneho charakteru formovali myšlienku vzniku ČSR počas I. sv. vojny? Kto ich vydal a charakterizujte ich obsah.
4. Charakterizujte snahy Slovákov o autonómiu Slovenska a ideu čechoslovakizmu počas československej medzivojnovej štátnosti.

**4. prednáška: Ústavný vývoj v období rokov 1848 – 1918. Systém súdnictva.** (doc. Švecová)

**Sylabus**

a.) Ústavné zmeny v polovici 19. storočia – Bratislavská marcová ústava z roku 1848 a centralizmus absolutistického Bachovho režimu.

b.) Ústavná a politická cesta od centralizmu ku konštitucionalizmu a federalizmu.

c.) Rakúsko-uhorské vyrovnanie a jeho štátoprávny význam.

d.) Ústredná správa štátu za dualizmu v Uhorsku.

e.) Miestna správna organizácia za dualizmu v Uhorsku.

f.) Súdna organizácia a ďalšie orgány realizácie práva za dualizmu v Uhorsku.

**Otázky:**

1. Charakterizujte Bratislavskú marcovú ústavu a ústavné zmeny, ktoré priniesla. Aké pramene tvorili uhorskú nepísanú ústavu v rokoch 1848–1918?
2. Vymedzte charakteristické črty štátneho režimu v období Bachovho absolutizmu. Charakterizujte Októbrový diplom a následné politické dohody vedúce k vyrovnaniu.
3. Charakterizujte ústavné zakotvenie rakúsko-uhorského vyrovnania a následné štátoprávne zmeny v Uhorsku.
4. Priblížte zmeny v zákonodarnom zbore v rokoch 1848–1918.
5. Charakterizujte postavenie orgánov výkonnej moci v rokoch 1848–1918.
6. Priblížte zmeny v stoličnej (samo)správe a správe obcí (nová zákonná úprava) po rakúsko-uhorskom vyrovnaní do roku 1918.
7. Priblížte zmeny v súdnej organizácii v období dualizmu.
8. Popíšte zmeny vo fungovaní ďalších a nových orgánov realizácie práva po roku 1848 až do roku 1918.

**5. prednáška:** **Ústavný vývoj v období rokov 1918 – 1945. Systém súdnictva.** (doc. Švecová)

**Sylabus**

**Medzivojnová prvá Československá republika (1918–1938) a Mníchovská dohoda a jej dôsledky – II. Č-SR a autonómia Slovenska**

a.) Vyhlásenie československého štátu podľa zákona č. 11/1918 Zb. z. a n. a ústavnoprávny vývoj v prvých rokoch 1918 až 1919 v čsl. republike (situácia na Slovensku).

b.) Ústavný vývoj pred a po vydaní Ústavnej listiny I. ČSR.

c.) Správna organizácia v I. ČSR (zákon o župnom zriadení, zákon o krajinskom zriadení). Obecné zriadenie v I. ČSR.

d.) Systém súdnictva I. ČSR a vojnovej SR.

e.) Mníchovská dohoda a jej politické a ústavné dôsledky. Benešova doktrína v reakcii na Mníchov, platná počas a po skončení II. sv. vojny.

f.) Vznik slovenskej autonómie z pohľadu ústavného vývoja II. ČSR. Politická a spoločenská situácia na Slovensku v rokoch 1938/1939.

**Ústavný systém v období neslobody – vojnová Slovenská republika a postavenie a činnosť odbojových orgánov počas II. sv. vojny**

g.) Vyhlásenie slovenskej štátnosti 14. marca 1939 z ústavného a spoločenského pohľadu

h.) Ústavný vývoj vojnovej Slovenskej republiky a právny vývoj v rokoch 1939–1945

i.) Dočasné štátne zriadenie a jeho orgány pôsobiace v zahraničnom odboji (rezistencii). Dekretálna činnosť prezidenta republiky v odboji a bezprostredne po II. sv. vojne .

j.) Vianočná dohoda, vypuknutie SNP a jeho význam zo štátoprávneho pohľadu.

**Otázky:**

1. Charakterizujte ústavné zákony a princípy formujúce ústavný systém I. ČSR do prijatia ústavnej listiny z roku 1920. Popíšte špecifickú situáciu na Slovensku po vzniku ČSR až do konsolidácie moci v roku 1920 na Slovensku.
2. Opíšte ústrednú správu štátu do prijatia Ústavnej listiny z roku 1920.
3. Charakterizujte Ústavnú listinu ČSR č. 121/1920 Zb. z. a n. vo všeobecnosti a podrobnejšie priblížte úpravu postavenia ústredných štátnych orgánov a postavenia menšín.
4. Charakterizujte organizáciu miestnej správy a obecného zriadenia v I. ČSR.
5. Charakterizujte súdny systém I. ČSR a jej reformy súdnictva (kreovanie všeobecného súdnictva a špeciálnych súdov).
6. Charakterizujte vznik a obsah Mníchovskej dohody z pohľadu medzinárodného práva a z vnútropolitických dôsledkov na ústavný systém II. Česko-slovenskej republiky.
7. Charakterizujte proces vzniku autonómie Slovenskej krajiny a ústavný zákon o autonómii Slovenskej krajiny a v ňom definované najvyššie štátne a autonómne orgány.
8. Charakterizujte proces vzniku Slovenskej republiky v marci 1939. Vysvetlite význam ústavného zákona o samostatnom slovenskom štáte.
9. Vymedzte hlavné ideové línie Ústavy Slovenskej republiky z roku 1939 a systém najvyšších orgánov štátu.
10. Charakterizujte súdny systém vojnovej Slovenskej republiky (1939–1945).
11. Charakterizujte hlavné línie a orgány odbojového hnutia (rezistencie) Slovákov a Čechov v období druhej svetovej vojny.
12. Popíšte vznik povstaleckej Slovenskej národnej rady a jej normotvornú činnosť.
13. Popíšte vznik Dočasného štátneho zriadenia československého a funkcie a činnosť orgánov Dočasného štátneho zriadenia československého. Vysvetlite význam dekrétov prezidenta republiky E. Beneša a obsah jeho štátoprávnej doktríny, tzv. Benešovej doktríny v porovnaní s názorom povstaleckej SNR na kontinuitu či diskontinuitu práva.

**6. prednáška: Ústavný vývoj v období rokov 1945 – 1960. Systém súdnictva.** (doc. Švecová)

**Sylabus**

**Obnovená ČSR v rokoch 1945–1948 v procese sovietizácie a upevňovania moci KSČ**

a.) Košický vládny program a postupná sovietizácia práva a politiky.

b.) Štátoprávne zmeny a premeny po skončení II. sv. vojny a obnovení ČSR.

c.) Ústavný vývoj v rokoch 1945–48 – obnovenie činnosti Národného zhromaždenia.

d.) Tri pražské dohody a postavenie Slovenska v rámci republiky.

**Február 1948 a ústavnoprávny vývoj v rokoch 1948–1960**

e.) Februárový prevrat z politického a právneho vývoja.

f.) Chápanie štátu v ľudovej demokracii a v socializme.

g.) Spoločenský a ústavno-právny vývoj v rokoch 1948–1960.

h.) Systém súdnictva v rokoch 1948 – 1960. Posilnenie laického súdnictva, zľudovenie súdnictva.

**Otázky:**

1. Definujte ústavno-politické udalosti tesne po vojne v obnovenej ČSR a význam a obsah Košického vládneho programu.
2. Charakterizujte obsah a význam troch pražských dohôd a postavenia Slovenska v rámci obnovenej Československej republiky.
3. Charakterizujte Február 1948 z hľadiska politického, spoločenského a právneho.
4. Vysvetlite chápanie štátu podľa marxisticko-leninskej ideológie a jeho skutočnú realizáciu v období štátu ľudovej demokracie – charakterizujte jeho znaky v rokoch 1948 – 1960.
5. Charakterizujte Ústavu z roku 1948 a jej základné zásady. Charakterizujte ľudovú demokraciu.
6. Charakterizuje postavenie zákonodarného zboru NZ a vlády v rokoch 1945 až 1960.
7. Vysvetlite postavenie slovenských národných orgánov po prijatí ústavy z 9. mája 1948?
8. Charakterizujte systém miestnej správy a systém národných výborov od roku 1945 do 1960.
9. Charakterizujte systém súdnictva v rokoch 1948 – 1960. Ako sa chápalo zľudovenie súdnictva v čase komunistickej diktatúry?

**7. prednáška: Ústavný vývoj v období rokov 1960 – 1992. Systém súdnictva.** (doc. Švecová)

**Sylabus**

a.) Ústavný vývoj v rokoch 1960–1989 a ústava z roku 1960.

b.) Zmena štátoprávneho usporiadania v roku 1968 a vznik federalizácie ČSSR v limitoch reálneho socializmu.

c.) Zmena spoločenského a politického systému v Novembri 1989 – nežná revolúcia a jej vplyv na zmeny v ústavnom systéme.

d.) Štátoprávne nezhody medzi Čechmi a Slovákmi po Novembri 1989 a ich vyústenie do zániku československej federácie a vzniku samostatných štátov SR a ČR ku koncu roka 1992.

**Otázky:**

1. Charakterizujte Ústavu ČSSR z roku 1960.
2. Charakterizujte zákon o československej federácii z roku 1968 a jej skutočnú realizáciu v ústavnej praxi.
3. Charakterizujte politický vývoj Novembra 1989 a nežnej („sametovej“) revolúcie. Popíšte základné zmeny v ústavnom systéme ČSSR a snahy o záchranu spoločného štátu a úsilie o autentickú federáciu Čechov a Slovákov v rokoch 1989 až 1992.
4. Charakterizujte zánik československej federácie a vznik SR a ČR k 1. januáru 1993 z pohľadu vtedajšieho ústavného a medzinárodného práva.
5. Charakterizujte vývoj súdnictva v rokoch 1960 až 1992. V krátkosti definujte postavenie ústavného súdnictva v Československu.

**8. prednáška: Koncept deľby moci v dejinách. Zákonodarná moc a suverenita ľudu. Výkonná a súdna moc – vzájomné vzťahy, nezávislosť súdnictva.** (doc. Švecová)

**Sylabus**

a.) Deľba moci a suverenity ľudu v ústavných dejinách na Slovensku – historický prierez problematiky.

b.) Parlamentarizmus a postavenie jednotlivých zložiek moci v ňom v medzivojnovom Československu a vojnovej SR.

c.) Jednota štátnej moci pri výkone kvázi parlamentnej formy vlády počas komunizmu v ČSR/ČSSR

d.) Výkonná a súdna moc – oddelenosť, nezávislosť súdnictva a vzájomné vzťahy s výkonnou mocou

**Otázky:**

1. Čo je z pohľadu právnej histórie a filozofie koncept deľby moci a ako sa rozvíjala účasť stavov na moci v rámci feudálneho štátu v Uhorsku?
2. Popíšte počiatky (zrod) parlamentnej demokracie v Uhorsku po roku 1848, parlamentarizmus v období I. a II. ČSR a popretie parlamentarizmu v čase vojnovej SR (opíšte jeho klasické znaky aj spôsoby jeho negácie v slovenských dejinách).
3. Vysvetlite pojem jednoty štátnej moci podľa výkladu československej komunistickej ideológie a v reálnej ústavnej praxi.
4. Charakterizujte vzájomné vzťahy medzi výkonnou a súdnou mocou, procesy vedúce k oddelenosti správy od súdnictva a opačné procesy vedúce k podriadeniu si súdnej moci počas vlády KSČ (1948–1989).

**9. prednáška: Samospráva a štátna správa - premeny a vývoj vzájomných vzťahov.** **ZDIEĽANÁ PREDNÁŠKA.** (prof. Gábriš + doc. Laclavíková)

**Sylabus**

a.) Vzťah štátnej správy a samosprávy ako vzťah suverenity štátu a suverenity ľudu

b.) Tradičná stavovská samospráva a zrod štátnej správy – „policajné vedy“ a kameralistika

c.) Opustenie členenia na štátnu správu a samosprávu v koncepcii československej ľudovej demokracie a socializmu

d.) Záujmová samospráva – jej historické podoby a zásahy štátu

**Otázky:**

1. Porovnajte zdroj legitimity štátnej správy s legitimitou samosprávy v závislosti od premien štátneho a politického režimu.
2. Priblížte osvietenské korene zrodu modernej byrokracie a profesionálnej štátnej správy
3. Objasnite špecifiká vzťahu štátnej správy a samosprávy v ľudovej demokracii a v socializme
4. Predstavte historické formy záujmovej samosprávy a snahy o jej štátne riadenie

**10. prednáška: Právny štát a socialistická zákonnosť – vzťah štátu a práva, vzťah štátu a občana, základné práva. ZDIEĽANÁ PREDNÁŠKA.** (prof. Gábriš + doc. Laclavíková)

**Sylabus:**

a.) Vzťah štátu a práva

b.) Vzťah štát a občan – právo na súkromie

c.) Zakotvenie základných práv a slobôd

d.) Koncept socialistickej zákonnosti. Štát a súdna moc.

**Otázky:**

1. Priblížte vzťah štátu a práva v teórii marxizmu-leninizmu. K čomu mal vývoj dospieť v zmysle tejto teórie? Aká bola v skutočnosti úloha štátu a práva v československých podmienkach?
2. Priblížte vzťah štátu a občana v období socializmu a v súčasnosti na báze práva na súkromie a idey kolektivizmu.
3. Priblížte v čom spočívali zásahy do oblasti ľudských práv a základných slobôd v období ľudovej demokracie a socializmu. Mali alebo nemali tieto zásahy oporu v ústave/zákonoch?
4. Pokúste sa priblížiť úlohu štátu v období ľudovej demokracie a socializmu a jej vzťah k súdnictvu. Priblížte chápanie socialistickej zákonnosti.

**11. prednáška: Štát, právo a politika – politické strany, HSĽS, KSČ, voľby.** (doc. Švecová)

**Sylabus**

a.) Politický režim v slovenských dejinách 20. storočia. Systém politických strán ako prostriedok dosiahnutia politických a iných cieľov v politickej súťaži parlamentnej demokracie, volebné právo ako prejav aktívneho alebo pasívneho pôsobenia občanov v štáte a verejnom priestore

b.) Existencia politických strán počas uhorského dualizmu a jeho volebný systém

c.) Systém politických strán v I. ČSR v rámci ústavného systému pluralitnej parlamentnej republiky, voľby v I. ČSR, pôsobenie najsilnejších strán v rámci volebného systému v I. a II. ČSR a na Slovensku: Agrárna strana a HSĽS, KSČ a iné strany

d.) Stranícky princíp a jeho negácia v čase neslobody na Slovensku, snaha o nastolenie totalitarizmu v ľudáckom režime.

e.) Vývoj po roku 1945 a ovládnutie politického priestoru KSČ, faktické zrušenie práva na slobodné voľby.

**Otázky:**

1. Charakterizujte politický režim v slovenských dejinách 19. a 20. storočia.
2. Popíšte existenciu politických strán v I. a II. ČSR a jej volebný systém.
3. Charakterizujte politický režim a volebný systém Slovenského štátu.
4. Charakterizujte zmeny politického režimu a volebného systému v obnovenej ČSR a socialistickej ČSR/ČSSR.

**12. prednáška: Štát, právo a ideológia. Spomienkové zákony, pamäť národa, politické procesy, rehabilitácie a reštitúcie.** (prof. Gábriš)

**Sylabus**

a.) Podoby ideológie – náboženstvo, filozofia, politika, nacionalizmus? Vplyv na štát.

b.) Premeny ideológie – vysporiadavanie sa s minulosťou: Spomienkové zákony a pamäť národa

c.) Premeny ideológie – vysporiadavanie sa s minulosťou: politické procesy, rehabilitácie a reštitúcie

d.) Dejiny štátu v preambulách ústav – zneužívanie disciplíny „dejín štátu a práva“?

**Otázky:**

1. Porovnajte vplyv ideí liberalizmu a marxizmu-leninizmu na štát a spoločnosť na území Slovenska
2. Predstavte vybrané spomienkové zákony platné a účinné dnes na Slovensku a zhodnoťte ich z odborného hľadiska akoby ste boli historik štátu a práva
3. Porovnajte vysporiadanie sa s minulosťou druhej svetovej vojny po roku 1945 s vysporiadaním sa s minulosťou rokov 1948-1989 – uveďte rozdiely a ich dôvody
4. Dejiny štátu ako lineárny vývoj, špirála, chaos alebo regres? Vlastný názor.